Drømmen om DM-guld og en fyldt Scanel Hockey Arena i Frederikshavn er langt væk. Efter at have tabt semifinaleserien mod Herning Blue Fox i syvende kamp, så formåede Frederikshavn White Hawks ikke at rejse sig, da der fredag blev taget hul på kampen om bronzemedaljer. På den ellers, i denne sæson, så stærke hjemmebane måtte White Hawks se sig besejret af de danske mestrer fra SønderjyskE, der efter tre energiforladte perioder kunne rejse tilbage til Sønderjylland med en sejr på 3-2. Igennem hele sæsonen har Frederikshavns førstekæde med Mathias Bau, Adam Miller og Colin Vuck leveret point efter point. Fredag bragte sidstnævnte White hawks foran efter 14 minutters spil. Hjemmeholdet kom også foran 2-1 ved Tim Kunes, men i tredje periode vendte SønderjyskE kampen med to scoringer. Dermed skal det nordjyske hold vinde på den svære udebane i Vojens, hvis det i år skal blive til nordjyske hockey-metal.

Referat:
På hjemmebane tabte Frederikshavn White Hawks den første kamp om bronzemedaljer med 2-3 til SønderjyskE.